
Μειώσεις 80% στα τέλη καθαριότητας και φωτισμού για πολύτεκνες και τρίτεκνες οικογένειες το 2027 
Με γενναίες μειώσεις στα δημοτικά τέλη καθαριότητας και φωτισμού για τις πολύτεκνες και τρίτεκνες οικογένειες και συγκράτηση των ανταποδοτικών τελών στα επίπεδα του 2022 για όλο τον πληθυσμό του Δήμου θωρακίζει και την επόμενη χρονιά το μέσο οικογενειακό εισόδημα η Δημοτική Αρχή.
Οι φορολογικές αποφάσεις για το 2027 διαμορφώθηκαν στη βάση της μείωσης κατά 80% των τελών καθαριότητας και φωτισμού για τις πολύτεκνες και τρίτεκνες οικογένειες με φορολογητέο εισόδημα έως 30.000 ευρώ και της διατήρησης της οριζόντιας μείωσης κατά 5% των τελών για όλα τα νοικοκυριά και τις επιχειρήσεις. Στις αποφάσεις – μέτρα της κοινωνικής πολιτικής του Δήμου για τις ευάλωτες ομάδες πληθυσμού περιλαμβάνεται, επιπροσθέτως, και η πλήρης απαλλαγή των ΑμεΑ με ποσοστό αναπηρίας 80% από την καταβολή των ανταποδοτικών τελών. 
Η Δημοτική Διοίκηση, όπως επισήμανε ο Αντιδήμαρχος Διοικητικών και Οικονομικών Υπηρεσιών Θεμιστοκλής Ανθρακίδης συνεχίζει για έκτη χρονιά την πολιτική των μηδενικών αυξήσεων στα βασικά τέλη, παρά τη μεγάλη πίεση που δημιούργησαν στα οικονομικά του Δήμου οι αυξημένες λειτουργικές του δαπάνες, η ενεργειακή κρίση  και η αυξημένη, επίσης, απόδοση του τέλους ταφής στον Φορέα Διαχείρισης Στερεών Αποβλήτων (ΦοΔΣΑ). Συμπλήρωσε, δε, ότι σε αντίθεση με την πλειονότητα των Δήμων που αναπροσαρμόζουν στα ύψη την τοπική φορολογία, η συνετή και ορθολογική οικονομική διαχείριση που έχει ακολουθήσει πιστά η Δημοτική Αρχή της επιτρέπει όχι μόνο να συγκρατεί το βάρος και να μην το μετακυλίει στους πολίτες αλλά και να διατηρεί πολύ χαμηλά τους δείκτες φορολόγησης. Ενδεικτικό είναι το γεγονός ότι η μέση ετήσια επιβάρυνση ανά νοικοκυριό στον Δήμο Κιλκίς έφθανε τα 119 ευρώ το προηγούμενο έτος με τους πολίτες να πληρώνουν λιγότερο από 10 ευρώ το μήνα για τέλη καθαριότητας και φωτισμού, με εξίσου μειωμένους τους συντελεστές των ανταποδοτικών τελών σε κατοικίες και επιχειρήσεις.
Τα ανταποδοτικά τέλη του 2027, όπως και το σύνολο των δημοτικών τελών που παραμένουν στα ίδια επίπεδα, ψηφίστηκαν με ευρεία πλειοψηφία από το Δημοτικό Συμβούλιο Κιλκίς, κατά τη συνεδρίασή του την Παρασκευή 16 Οκτωβρίου.  
